b'\n_START_ARTICLE_\nNicole\xc3\xb1o\n_START_PARAGRAPH_\nNicole\xc3\xb1o, maleno \xc5\xa1o\xc5\xa1onsko pleme nastanjeno u domoroda\xc4\x8dko vrijeme na otoku San Nicolas u oto\xc4\x8dju Santa Barbara ili Channel Islands, pred kalifornijskom obalom. Nicole\xc3\xb1o su dobili ime po otoku na kojemu su \xc5\xbeivjeli sve negdje do sredine 1830.-ih godina, nakon \xc4\x8dega su preba\xc4\x8deni na kopno. Ranih 1800.-ih dolazilo je do \xc5\xbeestokih sukoba izme\xc4\x91u njih i ruskih i aleutskih lovaca na morske vidre. Prilikom seobe plemena (1835) na \xc5\xa1kunu se nije ukrcala jedna \xc5\xbeena koja je oti\xc5\xa1la tra\xc5\xbeiti svoju djecu. \xc5\xa0kuna je oti\xc5\xa1la bez nje a djecu su joj u me\xc4\x91uvremenu rastrgali divlji psi. Ova \xc5\xbeena nazivana Lone Woman (Usamljena \xc5\xbdena), nazvana \xc5\xa1panjolskim imenom Juana Maria, prona\xc4\x91ena je 18 godina kasnije kako sama \xc5\xbeivi na tom otoku, u skloni\xc5\xa1tu napravljenom od kitovih kostiju. Prona\xc5\xa1ao ju je George Nidever, koji ju je odveo sa sobom, da \xc5\xbeivi s njim i njegovom \xc5\xbeenom u Santa Barbari. Lone Woman je oboljela od dizenterije i umrla nakon sedam tjedana. Za vrijeme svoga \xc5\xbeivota u Santa Barbari izazivala je senzaciju, i ljudi su dolazili da bi je vidjeli. Pokr\xc5\xa1tena je i dobila ime Juana Maria. Njezino pravo ime nije poznato, jer je nitko nije uspio razumjeti, a nikada vi\xc5\xa1e nije vidjela nikoga od svoga plemena. Juana Maria zakopana je u neozna\xc4\x8denom grobu na misiji Santa Barbara._NEWLINE_Iza Juane Marie ostalo je nekoliko ko\xc5\xa1ara i igala od kostiju koje su se \xc4\x8duvale u muzeju u San Franciscu, ali je sve nestalo u potresu i po\xc5\xbearu koji ga je pogodio 1906. godine. O plemenu Nicole\xc3\xb1o i sirotoj Juani Mariji ostala je samo tragi\xc4\x8dna pri\xc4\x8da. Nicole\xc3\xb1o su na otoku \xc5\xbeivjeli najmanje oko 10,000 godina, o \xc4\x8demu svjedo\xc4\x87e brojni arheolo\xc5\xa1ki nalazi, a vode se kao jedna od grupa Gabriele\xc3\xb1o Indijanaca.'